Am nöggschta Tag hemmer üs denn d Olgas (Kata Tjuta) vorgnoh. Und wieder isch am 5i dr Wecker ganga. Zu dem muasch eifach no biz witer fahra. Au döt hemmer wieder dr Walk gmacht. Im Prospektli isch gstanda, dass das also a superkrassi Wanderig mit "climbing" und so seg. Und wo miar losgloffa sind, isch üs a Gruppa mit ara Verletzta entgegakho. Dia het a ganz verschlagna Grind gha und miar hen denkt…jo guat isch wohl a recht krassa Weg. Aber nix die Bohne! Eifach a normala Wanderweg wo biz ufa und  aba got. Und würklich schön. Hen sogar no a Kängi gseh verbihoppla. Am Obig simmer denn no go dr Sunnauntergang bim Uluru luaga. Das isch au ganz cool gsi. Obwohl de Berg halt denn irgendwenn au mol z Tod gluagt hesch…nit wohr.